ལོ་དེར་འཛམ་གླིང་ན་ཆེས་རིང་བའི༼མ་ཎི་རྡོ་འབུམ༽གྱི་མཚན་སྙན་ཐོབ་པའི་རྫ་དཔལ་སྤྲུལ་རྡོ་མཁར་རིང་མོ་བསྐྱར་གསོ་དང་ཁ་གསབ་ཏུ་བོད་རང་གི་སྲོལ་རྒྱུན་ལག་ཤེས་རྡོ་བརྐོས་ཆེད་ལས་པ་མང་བོ་གདན་དྲངས་ཏེ་རྒྱལ་བའི་བཀའ་འགྱུར་ཆེན་མོ་ལོ་གསུམ་ལྷག་ལ་རྡོར་བརྐོས་ཏེ་མཐར་ཕྱིན་པར་བགྱིས།མཐར་ལྕགས་སྟག་ལོར་ལེགས་འགྲུབ་རབ་གནས་ཀྱི་མེ་ཏོག་བཀྲམ།དྲེལ་དཀར་དགོན་དུ་རྫོགས་ཆེན་སྒོམ་སྒྲུབ་ལྟེ་གནས་གསར་འཛུགས་དང་རྒྱུ་ཟངས་གསེར་ལས་གྲུབ་པའི་སྐྱབས་འགྲོའི་ཚོགས་ཞིང་དང་ཞི་ཁྲོ་དམ་པ་རིགས་བརྒྱ་སོགས་བཞེངས་བར་བརྩམས་ཤིང་ལྕགས་ཡོས་ལོར་ལེགས་པར་གྲུབ་ཅིང་བྱིན་རླབས་རྒྱ་ཆེར་མཛད།ལོ་དེར་གངས་ལྗོངས་མཁས་པའི་ལྷན་ཚོགས་ཐེངས་བརྒྱད་པ་ས་དེར་བསྡུས་ཤིང་ཁོང་གིས་སྦྱིན་བདག་གནང་།ད་དུང་ཡངས་པའི་རྒྱལ་ཁབ་ཀུན་ཏུ་ནད་མུག་འཁྲུགས་རྩོད་ཞི་བ་དང་སངས་རྒྱས་གཉིས་པ་པདྨ་ཀ་རའི་བཀའ་དྲིན་དང་ཡོན་ཏན་རྗེས་སུ་དྲན་ཆེད་པདྨ་བཀའ་ཐང་ལས་བྱུང་བའི་རྣམ་ཐར་ཇི་བཞིན་གུ་རུའི་རྣམ་ཐར་སྟོང་ཐང་ཆེན་མོ་སྟེ་ཐང་ག་སྟོང་དང་སུམ་བརྒྱའི་བདག་ཉིད་ཅན་རིང་ཚད་ལ་སྤྱི་ལེ་གསུམ་ལྷག་ཅན་དེ་བོད་ཀྱི་ཐུན་མིན་རི་མོའི་སྒྱུ་རྩལ་ལྡན་པའི་ཀརྨ་སྒར་བྲིས་ཀྱི་བྲིས་རྒྱུན་ལྟར་བཞེངས་མགོ་བརྩམས་ཤིང་ཉིས་སྟོང་བཅུ་བདུན་ལོར་ལེགས་འགྲུབ་འབྱུང་བའི་འཆར་གཞི་ལེགས་པོར་བཟོས་ཡོད།ལྕགས་སྟག་ལོ་སྟེ་སྤྱི་ལོ༢༠༡༠ལོར་ཡངས་པའི་རྒྱལ་ཁམས་ཡོངས་ལ་ནད་མུག་འཁྲུག་རྩོད་ཞི་ཞིང་ཞི་བདེའི་ལེགས་ཚོགས་ཀྱི་བསྐལ་བ་མངོན་དུ་འགྱུར་བའི་ཆེད་དུ་ལྷ་ལྡན་གཙུག་ལག་ཁང་གི་ཇོ་བོ་ཤཱཀྱ་མུ་ནེར་རིན་ཆེན་སྣ་ལྔས་སྤྲས་པའི་གསེར་གྱི་རིགས་ལྔ་དང་གསེར་གྱི་ལྷུང་བཟེད་སོགས་མཆོད་རྫས་བསམ་གྱིས་མི་ཁྱབ་པ་དུ་མ་ཕུལ།སྤྱི་ལོ་གཉིས་སྟོང་བདུན་ལོ་ནས་བཟུང་ཆོལ་ཁ་ཆོས་ལུགས་གྲུབ་མཐའ་བན་བོན་སོགས་ཀྱི་རིས་སུ་མ་ཆད་པར་བོད་ཀྱི་ཆོས་དང་རིག་གནས་ལ་ཁ་ཞེ་གཉིས་མེད་ཀྱིས་ཞབས་འདེགས་དོན་ལྡན་ཞིག་བསྒྲུབ་པའི་སེམས་ཐག་བཅད་ནས།ཁྲིང་ཏུའུ་གྲོང་ཁྱེར་དུ་མཚོ་སྐྱེས་རིག་གནས་དར་སྤེལ་ཚད་ཡོད་སྤྱི་གཉེར་ཁང་ཞེས་པའི་རིག་གནས་ལས་ཁུངས་ཤིག་སྒེར་གྱིས་རྩ་འཛུགས་གནང་།ཁོང་གིས་དེང་རབས་ཚན་རིག་གི་དགེ་མཚན་སྤྱད་ནས་བོད་གངས་ཅན་གྱི་སྔར་ཡོད་རིག་གནས་ཀྱི་གཙུག་ལག་ཉམས་པ་སླར་གསོ་དང་གནས་པ་གོང་འཕེལ།ཆད་པ་ཁ་སྐོང་བཅས་ཀྱི་ཆེད་དུ་ཕྱི་ནང་གི་འགལ་རྐྱེན་སྣ་ཚོགས་ལ་མགོ་མ་སྒུར་བར་ཐབས་བརྒྱ་ཇུས་སྟོང་དང་ལྷག་བསམ་རྣམ་དག་གིས་ལས་རིགས་སྣ་ཚོགས་ལ་ལོ་དུ་མར་འབད་བརྩོན་ལྷོད་མེད་ཀྱིས་ཕྱག་ལས་རྒྱུན་བསྐྱངས།